דיים **אוליביה ניוטון-ג'ון** (באנגלית: Dame **Olivia Newton-John**; ‏26 בספטמבר 1948 – 8 באוגוסט 2022) הייתה זמרת-יוצרת, שחקנית ופעילה חברתית בריטית-אוסטרלית, ממוצא יהודי. במהלך הקריירה זכתה בין היתר ב-4 פרסי גראמי והייתה גם מועמדת לפרס גלובוס הזהב. נוסף על כך, היא הייתה פעילה בנושאי איכות הסביבה ובהגברת המודעות לסרטן השד ועסקה גם ביזמות עסקית.

ילדות
-----

ניוטון-ג’ון נולדה בקיימברידג' שבאנגליה. אמה, איירין בורן, הייתה בתו הבכורה של הפיזיקאי מקס בורן, זוכה פרס נובל לפיזיקה לשנת 1954, יהודי שהתנצר כלותרני אשר נמלט מגרמניה עם רעייתו (בעלת שורשים יהודיים אף היא) בשנת 1933, בה עלו הנאצים לשלטון. אביה, ברינלי ניוטון-ג'ון, יליד ויילס ובן למשפחה נוצרית, היה קצין ב-MI5 הבריטי, שנמנה עם המשתתפים בפרויקט פיצוח האניגמה והיה זה שעצר את רודולף הס עם צניחתו בסקוטלנד במאי 1941. לניוטון-ג’ון היו אח ואחות מבוגרים ממנה. לאחר מלחמת העולם השנייה מונה האב לפרופסור לגרמנית בשלוחת אוניברסיטת ניו סאות' ויילס בניוקאסל שבאוסטרליה. בשנת 1954, בהיותה בת חמש, עברה משפחתה למלבורן שבאוסטרליה, שם עמד אביה בראש אורמונד (Ormond) קולג' שבאוניברסיטת מלבורן עד 1958.

תחילת הקריירה
-------------

בגיל 15 הקימה ניוטון-ג’ון עם חברותיה לספסל הלימודים להקת בנות בשם Soul Four, וכעבור זמן לא רב החלה להשתתף בתוכניות טלוויזיה אוסטרליות שונות, כגון The Happy Show בערוץ HSV-7, כמו גם בתוכניות רדיו. בנוסף השתתפה בתחרות הכישרונות הטלוויזיונית Sing, Sing, Sing בהגשת ג'וני או'קיף (O'Keefe), ובמסגרתה ביצעה את השירים Anyone Who Had a Heart ו-Everything's Coming Up Roses. היא זכתה בתחרות ובפרס הראשון - נסיעה לאנגליה. בתחילה ביקשה שלא לממש את הפרס, אך אמהּ עודדה אותה לנסוע ולהרחיב את אופקיה.

עם שובה לאוסטרליה השתתפה ניוטון-ג’ון ב-Go Show, שם פגשה את מי שלימים היו חבריה הטובים (ובהמשך נישאו זו לזה), הזמרת פאט קרול (Carroll) והמפיק המוזיקלי ג'ון פראר (Farrar). זמן קצר לאחר מכן נסעה שוב לאנגליה עם אמה. במשך זמן מה הופיעה יחד עם פאט קרול, שהגיעה אף היא לאנגליה, במועדוני לילה באירופה. בשנת 1966, לאחר שאשרת השהייה של קרול פקעה והיא נאלצה לשוב לאוסטרליה, הקליטה ניוטון-ג’ון באנגליה את הסינגל הראשון שלה Till You Say You'll Be Mine. לאחר מכן הצטרפה ללהקה Tomorrow מבית היוצר של המפיק האמריקני הנודע דון קירשנר. הלהקה הקליטה אלבום וכיכבה במחזמר, אך הפרויקט נכשל והלהקה התפרקה תוך זמן קצר.

ראשית שנות השבעים
-----------------

ניוטון-ג'ון, 1978
ניוטון-ג’ון הוציאה את אלבומה הראשון, If Not For You, בשנת 1971. שיר הנושא, שנכתב על ידי בוב דילן, היה להיטה הבינלאומי הראשון והגיע למקום ה-25 במצעד של המגזין האמריקני בילבורד (**להלן: המצעד האמריקני**) ולמקום הראשון במצעד השירים העכשוויים למבוגרים בארצות הברית (**להלן: AC**). השיר הבא, Banks of the Ohio, נכנס לעשירייה המובילה באנגליה ובאוסטרליה, אך כשל בארצות הברית (מקום 94 במצעד, מקום 34 ב-AC). ניוטון-ג'ון נבחרה כזמרת הבריטית הטובה ביותר שנתיים ברציפות על ידי המגזין "רקורד מירור" (Record Mirror). היא הופיעה פעמים רבות בתוכנית הטלוויזיה השבועית של קליף ריצ'רד וכיכבה לצדו בסרט הטלוויזיה The Case. בארצות הברית נקלעה הקריירה שלה לקשיים לזמן מה, עד ליציאת השיר Let Me Be There בשנת 1973. השיר הגיע למקום השישי במצעד האמריקני, השביעי במצעד שירי הקאנטרי והשלישי ב-AC, וזיכה אותה בפרס גראמי לזמרת קאנטרי. בעקבות יציאתו ניצב גם האלבום Let Me Be There בראש טבלת המכירות של אלבומי הקאנטרי במשך שבועיים.

בשנת 1974 עברה ניוטון-ג’ון מחברת התקליטים PYE לחברת EMI והוציאה את אלבומה השלישי, Long Live Love. באותה שנה היא ייצגה את בריטניה בתחרות האירוויזיון בברייטון עם שיר הנושא של האלבום, שנבחר על ידי הקהל הבריטי, אך הגיע רק למקום הרביעי, למגינת לבה (להקת אבבא זכתה באותה התחרות עם השיר "ווטרלו"). הצלחתו של האלבום Let Me Be There במצעדי הקאנטרי הובילה אותה להוציא את אותו האלבום בארצות הברית עם שירי קאנטרי נוספים בשם If You Love Me, Let Me Know. שיר הנושא הגיע למקום חמישי במצעד האמריקני, מקום שני במצעד הקאנטרי ומקום שני ב-AC. הסינגל הבא מאותו אלבום, בלדה בשם I Honestly Love You, הפך לסימן ההיכר שלה: הוא ניצב בראש המצעד האמריקני במשך שבועיים רצופים ובראש ה-AC במשך שלושה שבועות רצופים. בעקבות הצלחת האלבום זכתה ניוטון-ג’ון בשני פרסי גראמי נוספים: תקליט השנה וזמרת הפופ של השנה. האלבום עצמו הגיע אף הוא לראש טבלת המכירות - הן של מוזיקת פופ והן של מוזיקת קאנטרי.

הצלחתה של ניוטון-ג’ון בשוק מוזיקת הקאנטרי גררה טענות מצד המבקרים, לפיהן זמרת זרה המבצעת שירי קאנטרי מתובלים בפופ אינה שייכת באמת לז'אנר של מוזיקת הקאנטרי. למרות זאת זכתה, בנוסף לפרסי גראמי, גם בתואר זמרת הקאנטרי של שנת 1974 מטעם ההתאחדות למוזיקת קאנטרי, וגברה על זמרות קאנטרי ידועות מאוד באותה העת דוגמת דולי פרטון, טניה טאקר (Tucker), לורטה לין, אן מוריי (Murray) ואחרות. ההסתייגות של אמני קאנטרי מזכייתה של "זרה" בתואר הנכסף הובילה להקמת איגוד מתחרה של אמני קאנטרי, אולם בסופו של דבר זכתה ניוטון-ג’ון להכרה מצד מרבית חברי הקהילה. את אלבומה 'Don't Stop Believin הקליטה בשנת 1976 באחד ממרכזי הקאנטרי האמריקניים - נאשוויל שבטנסי.

בהשראת הזמרת האוסטרלית הלן רדי, עזבה ניוטון-ג’ון את אנגליה ועברה לארצות הברית. אלבומה הבא, Have You Never Been Mellow, ניצב בראש טבלאות המכירות של תקליטי פופ ושל תקליטי קאנטרי בארצות הברית. מתוך האלבום יצאו לרדיו שני סינגלים: שיר הנושא של האלבום (מקום ראשון במצעד הפופ האמריקני, שלישי במצעד הקאנטרי וראשון ב-AC), והשיר Please Mr. Please (מקום שלישי במצעד הפופ האמריקני, חמישי במצעד הקאנטרי וראשון ב-AC). הקריירה של ניוטון-ג’ון דעכה מעט עם צאת אלבומה הבא Clearly Love. הרצף של חמישה סינגלים בעשירייה הפותחת של המצעד האמריקני נקטע עם הסינגל הראשון מן האלבום, Something Better To Do, אשר הגיע למקום ה-13 בלבד במצעד האמריקני (19 במצעד הקאנטרי ומקום ראשון ב-AC). למרות הצלחתה היחסית במצעדי הקאנטרי (להלן) וזכייה בתקליטי זהב, היא לא שבה אל העשירייה הפותחת במצעד האמריקני עד לשנת 1978.

ניוטון-ג’ון רשמה לזכותה עשרה סינגלים בראש ה-AC, מהם שבעה רצופים, בין 1974–1976. גם במצעד הקאנטרי עשתה חיל עם שבעה להיטים בראש המצעד עד 1976. אולם בשנת 1977 דעכה מעט הצלחתה גם במצעדים אלה. אלבומה Making a Good Thing Better דורג בשיאו במקום ה-34 הכללי, ובמקום ה-13 בדירוג הקאנטרי. הסינגל היחיד מן האלבום לא הגיע לעשירייה הפותחת אפילו ב-AC. עם זאת, אלבום האוסף שהוציאה בסוף אותה שנה היה תקליט הפלטינה הראשון שלה.

גריז וסוף שנות השבעים
---------------------

אוליביה ניוטון-ג'ון (משמאל) וג'ון טרבולטה (מימין), 1982
הקריירה של ניוטון-ג’ון נסקה לאחר שכיכבה בשנת 1978 בגרסה הקולנועית של המחזמר "גריז", שהועלה קודם לכן על בימות ברודוויי. התפקיד הנשי הראשי (סנדי) הוצע לה לאחר פגישה מקרית עם המפיק אלן קאר בארוחת ערב בביתה של הלן רדי בלוס אנג'לס. אולם בעקבות כישלון הלהקה Tomorrow ולאור חששה מאי-התאמתה לתפקיד של בוגרת בית ספר תיכון (בעת הצילומים הייתה בת 29), התעקשה לעבור מבחן בד עם הכוכב השני של הסרט, ג'ון טרבולטה. הכימיה בין השניים הייתה ברורה ומיידית, וניוטון-ג’ון הסכימה להשתתף בסרט. כדי להתמודד עם מבטאה האוסטרלי שונתה הביוגרפיה של הדמות הנשית הראשית מזו של נערה אמריקנית למהגרת אוסטרלית. הסרט היה ההצלחה הקופתית הגדולה ביותר בקולנוע בשנת 1978 ונותר פופולרי עד כדי כך שהופץ לבתי קולנוע בשנית בשנת 1998, עשרים שנה לאחר יציאתו הראשונה לאקרנים.

הפסקול של הסרט נמצא 12 שבועות בראש טבלת המכירות והניב לניוטון-ג’ון שלושה סינגלים בחמישייה הפותחת של המצעד: You're the One That I Want (עם ג'ון טרבולטה) במקום הראשון; Hopelessly Devoted to You במקום השלישי; ו-Summer Nights (עם ג'ון טרבולטה ויתר משתתפי הסרט). שני השירים הראשונים נכתבו על ידי המפיק הוותיק של ניוטון-ג’ון, ג'ון פראר, במיוחד עבור הסרט (לא הופיעו בגרסת המחזמר). ניוטון-ג’ון הפכה לאישה השנייה בהיסטוריה (אחרי לינדה רונסטאדט ב-1977) שלה שני שירים במקביל בחמישייה הפותחת (Hopelessly Devoted to You, ו-Summer Nights). היא הייתה מועמדת לפרס גלובוס הזהב על תפקיד נשי בסרט מוזיקלי ולפרס אוסקר על ביצועה לשיר Hopelessly Devoted to You בשנת 1979.

הטרנספורמציה שעברה על דמותה של ניוטון-ג’ון בסרט (סנדי), מנערה טובה למרדנית, עברה גם על הקריירה המוזיקלית שלה. בנובמבר 1978 היא הוציאה את האלבום Totally Hot, שעל עטיפתו הופיעה תמונתה בבגדי עור שחורים, והיה אלבום הסולו הראשון שלה שנכנס לעשירייה הפותחת (במקום השביעי) מאז "Have You Never Been Mellow". הסינגלים שיצאו מתוך האלבום (A Little More Love, Deeper Than The Night, Totally Hot) ייצגו מוזיקה אגרסיבית וקופצנית יותר והצליחו בעיקר במצעד הפופ. אף על פי שבאלבום אין מאפייני קאנטרי ברורים, הוא הגיע למקום הרביעי בטבלת הקאנטרי. השיר Dancin' Round And Round הצליח יותר במצעד הקאנטרי (מקום 29, מקום 82 במצעד הפופ, ו-25 ב-AC), אך היה הסינגל המדורג האחרון של ניוטון-ג’ון במצעד זה.

שנות השמונים
------------

 אוליביה ניוטון-ג'ון ב-1988, בפתיחת רשת Koala Blue
ניוטון-ג'ון בטקס האוסקר, 1989
ניוטון-ג'ון, 2010
את שנת 1980 החלה בדואט I Can't Help It עם אנדי גיב (מקום 12 במצעד הפופ, 8 ב-AC) מאלבומו של גיב After Dark. בהמשך אותה השנה השתתפה בסרטה הראשון מאז גריז - הסרט המוזיקלי "זאנאדו" (Xanadu; לעיתים נכתב "קסנדו") עם ג'ין קלי ומייקל בק (Beck). הסרט זכה לביקורות קטלניות ובקושי החזיר את ההשקעה הכספית (22 מיליון דולר בקופות ארה"ב מתקציב של 20 מיליון דולר), והפסקול שלו (תמונה משמאל) הגיע למעמד של אלבום פלטינה כפול. חמישה סינגלים מן האלבום הגיעו ל-20 המקומות הראשונים במצעד האמריקני. העיקריים שבהם הם השיר Magic (מקום ראשון במצעד הפופ ומקום ראשון ב-AC); הדואט Suddenly עם קליף ריצ'רד (מקום 20 במצעד הפופ, 4 ב-AC); שיר הנושא של האלבום והסרט יחד עם ELO (מקום 8 במצעד הפופ, 2 ב-AC). הסרט היה מועמד לשישה פרסי פטל הזהב וביניהם הסרט הגרוע ביותר והשחקנית הגרועה ביותר וזאת בשנה הראשונה שבה נערך הטקס. במאי הסרט, רוברט גרינוולד, זכה בפרס הראשון שהוענק לבמאי הגרוע ביותר. הסרט נחשב מאז לסרט פולחן ושימש בסיס למחזמר מצליח שעלה על בימות ברודוויי בשנת 2007, והיה מועמד לפרס טוני בשנת 2008. בשנה שלאחר מכן זכתה לכוכב בשדרת הכוכבים בהוליווד כאות הוקרה על פועלה.

בשנת 1981 הוציאה את אלבום האולפן המצליח ביותר שלה עד היום - Physical - אלבום פלטינה כפול. שיר הנושא שהה עשרה שבועות במקום הראשון במצעד, ובכך השווה את שיא השהייה בראש המצעד של זמרת (השיא היה שייך לדבי בון ולשיר "You Light Up My Life"). הסינגל עצמו הגיע למעמד פלטינה ודורג כלהיט הגדול ביותר של העשור על ידי המגזין בילבורד. הסינגל שהה עשרה שבועות במקום הראשון במצעד האמריקאי החל מ-21 בנובמבר 1981. אף שיר אחר לא שהה מספר זהה או רב יותר של שבועות במקום הראשון במצעד שם באותו עשור. האלבום הניב עוד שני סינגלים: Make A Move On Me (מקום 5 במצעד הפופ, 6 ב-AC) ו-Landslide (מקום 52 במצעד הפופ). כדי להצניע את הטון ה"מזמין" של שיר הנושא צילמה ניוטון-ג’ון וידאו קליפ המתאר פעילות בחדר כושר, והשיר הפך למעין "המנון" של הפעילות האירובית.

ניוטון-ג’ון הייתה חלוצה בתחום המתפתח של וידאו מוזיקלי כשצילמה אלבום וידאו מקביל לאלבום האודיו ובו קליפים לכל שירי האלבום ולשלושה משיריה הוותיקים יותר. אלבום הווידאו זיכה אותה בפרס גראמי רביעי, שודר ברשת ABC בשעת צפיית שיא ודורג בין 10 התוכניות הנצפות ביותר במדד נילסן. בעקבות הצלחת האלבום יצאה ניוטון-ג’ון לסיבוב הופעות בינלאומי והוציאה אלבום אוסף שני שהיה אף הוא אלבום פלטינה כפול. שני סינגלים מתוך האלבום זכו להצלחה יחסית: Heart Attack (מקום 3 במצעד הפופ) ו-Tied Up (מקום 38 במצעד הפופ). סיבוב ההופעות צולם לתוכנית מיוחדת ששודרה ברשת HBO בשנת 1983. הווידאו המבוסס על התוכנית הקנה לניוטון-ג’ון מועמדות נוספת לגראמי.

בשנת 1983 שיתפה פעולה פעם נוספת עם ג'ון טרבולטה בסרט Two of a Kind. הסרט נחל כישלון בקופות, אך הפסקול הצליח מאוד (אלבום פלטינה) והניב שלושה סינגלים מצליחים יחסית: Twist Of Fate (מקום 5 במצעד הפופ), Livin' In Desperate Times (מקום 31 במצעד הפופ) והדואט עם טרבולטה Take A Chance (מקום 3 ב-AC). ניוטון-ג’ון הוציאה אוסף וידאו נוסף בשם Twist Of Fate ובו וידאו קליפים לארבעה משירי הפסקול ולשני שירים חדשים מהאלבום Olivia's Greatest Hits Vol. 2. באותה שנה פתחה עם פאט פראר את החנות Koala Blue, שנועדה לשמש לממכר מוצרי ייבוא מאוסטרליה, אך התפתחה לבסוף לרשת בגדי נשים. בתחילת הדרך הרשת הצליחה, אולם בשנת 1992 היא פשטה רגל.

ניוטון-ג’ון נישאה לבן זוגה הוותיק מאט לטנצי (Lattanzi), אותו פגשה בעת צילומי הסרט "זאנאדו", בדצמבר 1984 (הנישואין נמשכו עד לשנת 1995). בשנת 1985 הוציאה את האלבום Soul Kiss (שהגיע למקום 29 בטבלת המכירות). רק סינגל אחד מתוך האלבום נכנס למצעדים - שיר הנושא - שהגיע למקום ה-20 במצעד הפופ ולמקום ה-20 ב-AC. הריונה של ניוטון-ג’ון הגביל את יכולתה לשווק את האלבום. באלבום הווידאו הנושא את אותו השם היו חמישה מתוך עשרת שירי אלבום האודיו. הסינגל השני מתוך האלבום לא הצליח להיכנס למצעדים. ב-17 בינואר 1986 נולדה לניוטון-ג’ון בת בשם קלואי רוז לטנצי.

בשנת 1987 השתתפה ג'ון בתשדירי השירות "אמור רק לא" יחד עם ננסי רייגן, כחלק מהמלחמה בסמים.

בשנת 1988, לאחר הפוגה של שלוש שנים שבהן גידלה את בתה, הוציאה ניוטון-ג’ון את האלבום The Rumour. האלבום נכשל למרות קידומו בתוכנית מיוחדת של ערוץ הטלוויזיה HBO, ואף שהסינגל הראשון מתוכו - שיר הנושא - נכתב והופק על ידי אלטון ג'ון. הסינגל הגיע אך ורק למקום ה-62 במצעד הפופ (33 ב-AC) והאלבום - למקום ה-67. הסינגל השני מתוך האלבום, Can't We Talk It Over In Bed, לא נכנס למצעדים כלל. לעומת זאת, השיר חודש בשנה שלאחר מכן על ידי גרייסון היו (Grayson Hugh) והגיע למקום ה-19 במצעד הפופ. בשנת 1989 הוציאה ניוטון-ג’ון את האלבום Warm and Tender שבו שירי ערש ושירי ילדים. גם אלבום זה נכשל והגיע רק למקום ה-124 בטבלת המכירות.

שנים מאוחרות
------------

### מחלת הסרטן ופטירתה

ניוטון-ג’ון תכננה קאמבק נוסף בשנת 1992 כאשר הוציאה את האוסף Back To Basics - The Essential Collection 1971-1992 ועמדה לצאת לסיבוב ההופעות הראשון שלה מאז יציאת האלבום Physical. זמן קצר לאחר יציאת האוסף היא אובחנה כחולה בסרטן השד. באותו שבוע הלך לעולמו אביה. בעקבות אירועים אלה נאלצה לבטל את התוכניות לקידום האוסף ולסיבוב הופעות.

ניוטון-ג'ון החלימה לגמרי ממחלתה והפכה לפעילה למען מוּדעוּת לסרטן. בין היתר שימשה כפרזנטורית של המוצר Liv-Kit לבדיקה עצמית של השד והחלה לגייס כספים להקמת המרכז לסרטן על שמה במלבורן שבאוסטרליה. מחלת הסרטן השפיעה גם על סוגי המוזיקה שהקליטה. בשנת 1994 הוציאה את האלבום Gaia: One Woman's Journey, אשר תיעד את סבלה, ואשר כל השירים בו היו פרי עטה, ובשנת 2005 הוציאה בארצות הברית בלבד את האלבום Stronger Than Before עם השיר Phenomenal Woman בהשתתפות זמרות ידועות אחרות שהתגברו על המחלה: דיאן קארול, בת' נילסן צ'אפמן, דלתא גודרם, איימי הולנד, פאטי לאבל ומינדי סמית'. הכנסות האלבום שיצא בשנה שלאחר מכן, Grace And Gratitude, הוקדשו לצדקה.

בשנת 2008 גייסה ניוטון-ג'ון כספים למימון הקמת מרכז אוליביה ניוטון-ג'ון לסרטן ובריאות במלבורן. במהלך אפריל עמדה בראש צעדה של 228 קילומטרים לאורך החומה הגדולה של סין כשלצידה ידוענים שונים ואנשים שהחלימו מסרטן. זמן קצר לאחר מכן הוציאה את התקליטור A Celebration In Song ובו דואטים - חדשים או מחודשים - עם זמרות וזמרים אחרים כגון ג'ן ארדן, ג'ימי בארנז, ג'ון פראר, בארי גיב, דלתא גודרם, סאן הו, ריצ'רד מרקס, קליף ריצ'רד ועוד.

בשנת 2018 חזרה ניוטון-ג'ון להתמודד עם מחלת הסרטן, הפעם בשלב 4 עם גרורות בעמוד השדרה שלה, עד לפטירתה ב-8 באוגוסט 2022, בגיל 73.

### אלבומי חג מולד

בעשור הראשון של האלף השלישי הוציאה ניוטון-ג’ון כמה אלבומי חג-מולד. בשנת 2000 הוציאה ביחד עם וינס גיל והתזמורת הסימפונית של לונדון את האלבום Tis The Season'; בשנה שלאחר מכן הוציאה אוסף לכבוד חג המולד (The Christmas Collection); ובשנת 2007 הוציאה עם איימי סקיי את האלבום Christmas Wish.

### פופ

במקביל, הוציאה גם כמה אלבומי פופ. בשנת 1998 הקליטה בנאשוויל את Back With a Heart שהגיע למקום התשיעי בטבלת אלבומי הקאנטרי. הסינגל היחיד מן האלבום, גרסה מחודשת לשיר I Honestly Love You, הגיע למקום 67 במצעד הפופ ו-18 ב-AC. שיר נוסף מן האלבום, Love Is A Gift, לא יצא כסינגל, אך הושמע באופרת הסבון As The World Turns וזכה בפרס אמי לשיר מקורי בתוכניות בוקר בשנת 1999.

אלבומיה הבאים של ניוטון-ג’ון יצאו בעיקר באוסטרליה. סיבוב ההופעות שלה עם ג'ון פרנהם ואנתוני וורלו באוסטרליה צולם וזכה בפרס איגוד תעשיית ההקלטות האוסטרלית (להלן: **ARIA**) לדיסק הנמכר ביותר באוסטרליה. היא ופרנהם הופיעו בטקס הפתיחה של המשחקים האולימפיים בסידני בשנת 2000 עם השיר Dare To Dream. בשנת 2002 הוציאה ניוטון-ג’ון את האלבום (2) (תמונה למעלה משמאל) ובו דואטים עם זמרים אוסטרלים ידועים ובהם דארן הייז, טינה ארינה, ג'ימי ליטל, בילי ת'ורפ, ג'וני או'קיפ ופיטר אלן. באותה שנה נכנסה להיכל התהילה של ARIA. בשנת 2004 הוציאה את האלבום Indigo: Women of Song ובו גרסאות כיסוי לשירים של הקרפנטרז, מיני ריפרטון, דוריס דיי, נינה סימון, ג'ואן באאז ואחרים. היא הקדישה את האלבום לאמה שנפטרה שנה קודם לכן.

בינואר 2008 הוציאה DVD המתעד הופעה משותפת עם התזמורת הסימפונית של סידני בבית האופרה של סידני, וכן אלבום אודיו נלווה בשם Olivia's Live Hits. גרסה מקוצרת של הסרט שודרה בתחנת טלוויזיה ציבורית בניו יורק באוקטובר 2007 ולאחר מכן בכל ארצות הברית במסגרת מסע לגיוס כספים של PBS.

### קולנוע וטלוויזיה

בשנת 1996 הופיעה בתפקיד משנה בסרט הדרמה It's My Party, סרטה הראשון מאז Two of a Kind. בשנת 2000 גילמה את בטסי מיי הארלינג, זמרת קאנטרי לסבית שזה עתה השתחררה מן הכלא בסרט Sordid Lives. בשנת 2008 החלה לגלם את אותה הדמות בסדרת טלוויזיה הנושאת את אותו השם.

ניוטון-ג’ון כיכבה בסרטי הטלוויזיה A Mom For Christmas ‏(1990) ו-A Christmas Romance ‏ (1994), אשר הגיעו לעשירייה הפותחת במדד הצפייה של נילסן. בתה קלואי שיחקה את אחת מילדיה בסרט A Christmas Romance וגם בסרט נוסף, The Wilde Girls, בשנת 2001. ניוטון-ג’ון שיחקה את עצמה בסדרות הטלוויזיה "נד וסטייסי", "מרפי בראון" ו"בט" (בכיכובה של בט מידלר). באוסטרליה הנחתה ניוטון-ג’ון את תוכנית הטבע Wild Life. כמו כן התארחה בסדרת הטלוויזיה האוסטרלית "האיש מסנואי ריוור". בשנת 2008 הצטרפה לג'ודי ברוקס ורוי וולקנהורסט בהנחיית תוכנית הטלוויזיה Healing Quest.

### חיים אישיים

ניוטון-ג'ון הייתה נשואה לשחקן והרקדן האמריקאי מאט לטאנצי ולהם בת משותפת אחת, קלואי. הם התגרשו בשנת 1995. ב-1996 פגשה את הצלם פטריק מק'דרמוט, עמו התראתה לסירוגין בין השנים 1996–2005 עד היעלמותו המסתורית בעת מסע דיג מול חופי קליפורניה. אף אחת מן התאוריות אודות היעלמותו לא אוששה. בשנת 2007 פורסם כי בתה קלואי סבלה מאנורקסיה. קלואי השתתפה בעונה הראשונה של תוכנית המציאות של ערוץ MTV ‏, Rock The Cradle, שהחלה באפריל 2008, והגיעה למקום השלישי בתוכנית.

ביוני 2008 נישאה ניוטון-ג'ון בחשאי לג'ון איסטרלינג, מייסד ונשיא חברת התרופות הטבעיות Amazon Herb. השניים נפגשו 15 שנים קודם לכן, אך החלו לקיים קשר רומנטי רק בשנת 2007. השניים קיימו טקס נישואין באתר קדוש של האינקה בקוסקו שבפרו.
תשעה ימים לאחר מכן ערכו השניים טקס נוסף בפלורידה. בשני הטקסים נכחה, נוסף לבני הזוג, רק בתה של ניוטון-ג'ון. ניוטון-ג'ון בישרה על נישואיה באירוע חברתי שנערך בביתה במאליבו שבקליפורניה ב-4 ביולי 2008.

פרסים והוקרה
------------

|  |  |
| --- | --- |
| גראמי
**זכיות**:
* 1973: ביצוע הקאנטרי הטוב ביותר של זמרת, Let Me Be There
* 1974: תקליט השנה, I Honestly Love You
* 1974: ביצוע הפופ הטוב ביותר של זמרת, I Honestly Love You
* 1982: הווידאו קליפ של השנה, לשיר Physical

**מועמדויות**:
* 1975: ביצוע הפופ הטוב ביותר של זמרת, Have You Never Been Mellow
* 1978: אלבום השנה, Grease
* 1978: ביצוע הפופ הטוב ביותר של זמרת, Hopelessly Devoted to You
* 1980: ביצוע הפופ הטוב ביותר של זמרת, Magic
* 1981: ביצוע הפופ הטוב ביותר של זמרת, Physical
* 1982: ביצוע הפופ הטוב ביותר של זמרת, Heart Attack
* 1983: אלבום הווידאו הטוב ביותר, Olivia in Concert
* 1984: הווידאו הקצר הטוב ביותר, Twist of Fate

פרס המוזיקה האמריקאי (AMA)
**זכיות**:
* 1974: האלבום הטוב ביותר בקטגוריית הקאנטרי, Let Me Be There
* 1974: זמרת הקאנטרי הטובה ביותר
* 1974: זמרת הפופ/רוק הטובה ביותר
* 1974: הסינגל הטוב ביותר בקטגוריית הפופ/רוק, I Honestly Love You
* 1975: האלבום הטוב ביותר בקטגוריית הפופ/רוק, Have You Never Been Mellow
* 1975: זמרת הקאנטרי הטובה ביותר
* 1975: זמרת הפופ/רוק הטובה ביותר
* 1976: זמרת הפופ/רוק הטובה ביותר
* 1978: האלבום הטוב ביותר בקטגוריית הפופ/רוק, Grease
* 1982: זמרת הפופ/רוק הטובה ביותר

**מועמדויות**:
* 1975: האלבום הטוב ביותר בקטגוריית הקאנטרי, Have You Never Been Mellow
* 1979: זמרת הפופ/רוק הטובה ביותר
* 1980: זמרת הפופ/רוק הטובה ביותר
 | פרסי האקדמיה למוזיקת קאנטרי (ACM)
**זכייה**:
* 1973: הזמרת המבטיחה

**מועמדות**:
* 1974: הזמרת הטובה ביותר

פרסי האיגוד למוזיקת קאנטרי (CMA)
**זכייה**:
* 1974: זמרת השנה

**מועמדויות**:
* 1974: אלבום השנה, If You Love Me Let Me Know
* 1974: הסינגל של השנה, If You Love Me Let Me Know
* 1974: הבדרנית של השנה

פרסי בחירת הקהל (PCA)
* 1975: המבצעת המוזיקלית של השנה
* 1977: המבצעת המוזיקלית של השנה
* 1979: המבצעת המוזיקלית של השנה
* 1979: שחקנית השנה

אחרים
* 1978: מועמדות לפרס גלובוס הזהב לשחקנית הטובה ביותר בסרט מוזיקלי בגין השתתפותה בסרט גריז.
* 1979: שיר בביצועה, Hopelessly Devoted to You, מועמד לפרס אוסקר בקטגוריית השיר הטוב ביותר.
* 1979: מינוי לחברה במסדר האימפריה הבריטית (DBE), על ידי אליזבט השנייה מלכת בריטניה.
* 1999: שיר בביצועה, Love Is A Gift, זוכה בפרס אמי לשיר מקורי בתוכניות בוקר.
* 2002: מינוי להיכל התהילה של מוזיקה אוסטרלית, על ידי איגוד תעשיית ההקלטות האוסטרלית.
* 2006: מינוי לחברה במסדר של אוסטרליה (AO) בגין תרומתה לעסקי הבידור כזמרת ושחקנית, ולחברה בכללותה באמצעות ארגונים המקדמים טיפול בסרטן השד, חינוך, מחקר, וסביבה.
 |

דיסקוגרפיה
----------

### אלבומים

| שנה | שם האלבום | דירוג מכירות בארה"ב | קאנטרי אמריקני | דירוג אנגלי | דירוג אוסטרלי | דירוג יפני |
| --- | --- | --- | --- | --- | --- | --- |
|
| 1970 | *Toomorrow* Soundtrack | - | - | - | - | - |
|
| 1971 | *If Not For You* | 158 | - | - | 14 | - |
|
| 1972 | *Olivia* | - | - | - | - | - |
|
| 1973 | *Music Makes My Day* | - | - | 37 | - | - |
|
| 1973 | *Let Me Be There* | 54 | 1 | - | - | 25 |
|
| 1974 | *Long Live Love* | - | - | 40 | 32 | - |
|
| 1974 | *If You Love Me, Let Me Know* | 1 | 1 | - | - | - |
|
| 1975 | *Have You Never Been Mellow* | 1 | 1 | 37 | 17 | 4 |
|
| 1975 | *Clearly Love* | 12 | 6 | - | 26 | 3 |
|
| 1976 | *Come On Over* | 13 | 2 | 49 | 30 | 2 |
|
| 1976 | *Crystal Lady* | - | - | - | - | 16 |
|
| 1976 | *Don't Stop Believin'* | 33 | 7 | - | 44 | 3 |
|
| 1977 | *Making a Good Thing Better* | 34 | 13 | 60 | - | 3 |
|
| 1977 | *Olivia Newton-John's Greatest Hits* | 13 | 7 | 19 | 18 | 5 |
|
| 1978 | *Grease* | 1 | - | 1 | 1 | 1 |
|
| 1979 | *Totally Hot* | 7 | 4 | 30 | 4 | 9 |
|
| 1980 | *Xanadu* | 4 | - | 2 | 2 | 6 |
|
| 1981 | *Physical* | 6 | - | 11 | 1 | 5 |
|
| 1982 | *Olivia's Greatest Hits Vol. 2* | 16 | - | 8 | 15 | 12 |
|
| 1983 | *Two Of A Kind* Soundtrack | 26 | - | - | 35 | 29 |
|
| 1985 | *Soul Kiss* | 29 | - | 66 | 11 | 5 |
|
| 1988 | *The Rumor* | 67 | - | - | 15 | 31 |
|
| 1989 | *Warm And Tender* | 124 | - | - | - | 43 |
|
| 1992 | *Back to Basics: The Essential Collection 1971–1992* | 121 | - | 12 | 2 | - |
|
| 1994 | *Gaia* | - | - | 33 | 7 | - |
|
| 1998 | *Back With A Heart* | 59 | 9 | - | - | - |
|
| 1998 | *The Main Event* | - | - | - | 1 | - |
|
| 2000 | *One Woman's Live Journey* | - | - | - | 41 | - |
|
| 2001 | *Magic: The Very Best of Olivia Newton-John* | 150 | - | - | - | - |
|
| 2001 | *The Definitive Collection* | - | - | 11 | - | - |
|
| 2001 | *The Christmas Collection* | - | - | - | - | - |
|
| 2001 |  *(2)*  | - | - | - | 5 | - |
|
| 2003 | *Olivia - Best Of ONJ* | - | - | - | - | 13 |
|
| 2004 | *Indigo: Women of Song* | - | - | 27 | 15 | - |
|
| 2005 | *Stronger Than Before* | - | - | - | 29 | - |
|
| 2005 | *Gold* | - | - | - | 71 | - |
|
| 2006 | *Grace And Gratitude* | - | - | - | - | - |
|
| 2007 | *Christmas Wish* | - | - | - | - | - |
|
| 2008 | *Olivia's Live Hits* | - | - | - | - | - |

### סינגלים

במהלך יותר מארבעים שנות פעילות הוציאה ניוטון-ג'ון כשישים סינגלים. המצליחים שבהם היו I Honestly Love You (מ-1974) ו-Have You Never Been Mellow (מ-1975) שהגיעו שניהם למקום הראשון במצעד האמריקני; השירים You're the One that I Want ו-Hopelessly Devoted to You מתוך הסרט "גריז" (שהגיעו למקומות 1 ו-3 בהתאמה במצעד האמריקני ב-1978); השיר Magic מתוך הסרט "זאנאדו" (1980, מקום ראשון); ושיר העשור של שנות השמונים - Physical (מ-1981), שהגיע אף הוא למקום הראשון.

| לרשימה המלאה יש ללחוץ "הצגה" משמאל; להסתרתה יש ללחוץ "הסתרה" |
| --- |
|
| שנה | שם השיר | טופ 100 בארצות הברית | מצעד שירי הקאנטרי | מצעד AC בארצות הברית | המצעד האנגלי | המצעד הקנדי | המצעד הגרמני | המצעד האוסטרלי | המצעד של ניו זילנד | המצעד היפני | המצעד האירי |
|
| 1966 | "Till You Say You'll Be Mine" | - | - | - | - | - | - | - | - | - | - |
|
| 1971 | "If Not For You" | 25 | - | 1 | 7 | 3 | - | 14 | 8 | - | 6 |
|
| 1971 | "Banks Of The Ohio" | 94 | - | 34 | 6 | 66 | 13 | 1 | 3 | - | 9 |
|
| 1972 | "What Is Life" | - | - | 34 | 16 | - | - | - | - | - | 18 |
|
| 1973 | "Take Me Home, Country Roads" | 119 | - | - | 15 | - | - | - | - | 6 | 5 |
|
| 1973 | "Let Me Be There" | 6 | 7 | 3 | - | 2 | - | 16 | 8 | - | - |
| 1974 | "Long Live Love" | - | - | - | 11 | - | - | 15 | - | - | 9 |
| 1974 | "If You Love Me - Let Me Know" | 5 | 2 | 2 | - | 3 | 37 | 2 | 10 | - | - |
| 1974 | "I Honestly Love You" | 1 | 6 | 1 | 22 | 1 | - | 1 | 5 | - | - |
| 1975 | "Have You Never Been Mellow" | 1 | 3 | 1 | - | 1 | - | 12 | 9 | 26 | - |
| 1975 | "Please Mr. Please" | 3 | 5 | 1 | - | 9 | - | 28 | 7 | - | - |
| 1975 | "Something Better To Do" | 13 | 19 | 1 | - | 26 | - | - | 40 | 87 | - |
| 1976 | "Let It Shine/He Ain't Heavy...He's My Brother" | 30/Flip | 5 | 1/Flip | - | 17 | - | 54 | - | - | - |
| 1976 | "Come On Over" | 23 | 5 | 1 | - | 22 | - | 62 | 3 | 94 | - |
| 1976 | "Don't Stop Believin'" | 33 | 14 | 1 | - | 37 | - | - | - | - | 17 |
| 1976 | "Every Face Tells a Story" | 55 | 21 | 6 | - | 58 | - | - | - | - | - |
| 1977 | "Compassionate Man" | - | - | - | - | - | - | - | - | 47 | - |
| 1977 | "Sam" | 20 | 40 | 1 | 6 | 24 | - | 74 | 16 | 57 | 1 |
| 1977 | "Making a Good Thing Better" | 87 | - | 20 | - | - | - | 77 | - | 56 | - |
| 1977 | "I Honestly Love You" (גרסה חדשה) | 48 | - | 49 | - | 55 | - | - | - | - | - |
| 1977 | "Sad Songs" | - | - | - | - | - | - | - | - | 84 | - |
| 1978 | "Jolene" | - | - | - | - | - | - | 4 | - | 11 | - |
| 1978 | "You're The One That I Want" (עם ג'ון טרבולטה) | 1 | - | 23 | 1 | 1 | 1 | 1 | 1 | 25 | 1 |
| 1978 | "Hopelessly Devoted to You" | 3 | 20 | 7 | 2 | 3 | - | 4 | 6 | - | 1 |
| 1978 | "Summer Nights" (עם ג'ון טרבולטה) | 5 | - | 21 | 1 | 4 | 4 | 8 | 3 | 46 | 1 |
| 1979 | "A Little More Love" | 3 | 94 | 4 | 4 | 5 | 34 | 4 | 7 | - | 4 |
| 1979 | "Deeper Than The Night" | 11 | 87 | 4 | 64 | 18 | - | 71 | - | - | - |
| 1979 | "Totally Hot" | 52 | - | - | - | 92 | - | 96 | - | - | - |
| 1979 | "Dancin' 'Round And 'Round" | 82 | 29 | 25 | - | - | - | - | - | - | - |
| 1980 | "I Can't Help It" (עם אנדי גיב) | 12 | - | 8 | - | 32 | - | - | - | - | - |
| 1980 | "Don't Cry for Me Argentina" | - | - | - | - | - | - | 33 | - | - | - |
| 1980 | "Magic" | 1 | - | 1 | 32 | 6 | 36 | 2 | 4 | 43 | - |
| 1980 | "Xanadu" | 8 | - | 2 | 1 | 6 | 1 | 7 | 8 | 22 | 10 |
|
| 1980 | "Suddenly" (עם קליף ריצ'רד) | 20 | - | 4 | 15 | 60 | - | 26 | 30 | - | 6 |
| 1981 | "Physical" | 1 | - | 29 | 7 | 2 | 4 | 1 | 1 | 17 | 4 |
| 1982 | "Make A Move On Me" | 5 | - | 6 | 43 | 4 | 38 | 15 | 22 | 59 | - |
| 1982 | "Landslide" | 52 | - | - | 18 | - | - | 42 | - | - | 25 |
| 1982 | "Heart Attack" | 3 | - | - | 46 | 2 | 51 | 17 | 11 | 71 | 30 |
| 1983 | "I Honestly Love You" (גרסה חדשה) | - | - | - | 52 | - | - | - | - | - | - |
| 1983 | "Tied Up" | 38 | - | - | - | 43 | - | 23 | - | - | - |
| 1983 | "Twist Of Fate" | 5 | - | - | 57 | 4 | - | 17 | 22 | 73 | - |
| 1983 | "Take A Chance" (עם ג'ון טרבולטה) | - | - | 3 | - | - | - | - | - | - | - |
| 1984 | "Livin' In Desperate Times" | 31 | - | - | - | 43 | - | - | - | - | - |
| 1985 | "Soul Kiss" | 20 | - | 20 | 100 | 25 | - | 12 | - | - | - |
| 1986 | "Toughen Up" | - | - | - | - | - | - | 69 | - | - | - |
| 1986 | "The Best Of Me" (עם דייוויד פוסטר) | 80 | - | 6 | - | 32 | - | - | - | - | - |
|
| 1988 | "The Rumour" | 62 | - | 33 | 85 | 50 | 36 | 25 | - | - | - |
| 1990 | "Reach Out For Me" | - | - | 32 | - | - | - | - | - | - | - |
| 1990 | "Grease Megamix" | 25 | - | - | 3 | 50 | - | 1 | 7 | - | 4 |
| 1991 | "Grease Dream Mix" | - | - | - | 47 | - | - | - | - | - | - |
| 1992 | "I Need Love" | 96 | - | - | 75 | - | - | 89 | - | - | - |
| 1992 | "Deeper Than A River" | - | - | 20 | - | - | - | - | - | - | - |
| 1994 | "No Matter What You Do" | - | - | - | - | - | - | 35 | - | - | - |
| 1995 | "Had To Be" (עם קליף ריצ'רד) | - | - | - | 22 | - | - | - | - | - | - |
| 1998 | "You're The One That I Want" (עם ג'ון טרבולטה) | - | - | - | 4 | - | - | - | - | - | 15 |
| 1998 | "One Heart At A Time"(עם כמה אחרים) | 56 | 69 | - | - | - | - | - | - | - | - |
| 1998 | "I Honestly Love You" (הקלטה מחודשת) | 67 | 16 | 18 | - | - | - | - | - | - | - |
| 2006 | "Instrument of Peace" | - | - | 30 | - | - | - | - | - | - | - |
| 2007 | "Christmas on My Radio" | - | - | - | - | - | - | - | - | - | - |
| 2007 | "Every Time It Snows" (עם ג'ון סקאדה) | - | - | - | - | - | - | - | - | - | - |
|

וידאוגרפיה
----------

### קולנוע

* 1965: *Funny Things Happen Down Under*
* 1965: *Time for Terry*
* 1970: *Toomorrow*
* 1978: *Grease* (גריז; מועמדת לפרס גלובוס הזהב – כשחקנית ראשית בסרט קומי או מוזיקלי)
* 1980: *Xanadu* (זאנאדו)
* 1983: *Two of a Kind*
* 1988: *She's Having a Baby*
* 1991: *Madonna: Truth or Dare* (מדונה: אמת או חובה; סרט תיעודי)
* 1996: *It's My Party*
* 2000: *Sordid Lives*
* 2011: מעט אנשים טובים
* 2020: האחד והיחיד מר דנדי

### טלוויזיה

* 1990: *A Mom For Christmas* (סרט טלוויזיה)
* 1994: *A Christmas Romance* (סרט טלוויזיה)
* 2001: *The Wilde Girls* (סרט טלוויזיה)
* 2008: *Sordid Lives: The Series* (סדרת טלוויזיה)
* 2017: שארקנדו 5: הסתערות גלובלית (סרט טלוויזיה)

קישורים חיצוניים
----------------

ויקישיתוף מדיה וקבצים בנושא **אוליביה ניוטון-ג'ון** בוויקישיתוף
* אתר האינטרנט הרשמי של אוליביה ניוטון-ג'ון
* אוליביה ניוטון-ג'ון, ברשת החברתית פייסבוק

* אוליביה ניוטון-ג'ון, ברשת החברתית אקס (טוויטר)

* אוליביה ניוטון-ג'ון, ברשת החברתית אינסטגרם

* אוליביה ניוטון-ג'ון, סרטונים בערוץ היוטיוב

* אוליביה ניוטון-ג'ון, ברשת החברתית Goodreads

* אוליביה ניוטון-ג'ון, במסד הנתונים הקולנועיים IMDb (באנגלית)

* אוליביה ניוטון-ג'ון, באתר "אידיבי", מאגר הידע העברי לקולנוע ישראלי ועולמי

* אוליביה ניוטון-ג'ון, באתר AllMovie (באנגלית)

* אוליביה ניוטון-ג'ון, באתר Rotten Tomatoes (באנגלית)

* אוליביה ניוטון-ג'ון, באתר Metacritic (באנגלית)

* אוליביה ניוטון-ג'ון, במסד הנתונים הקולנועיים KinoPoisk (ברוסית)

* אוליביה ניוטון-ג'ון, באתר אייטונס (באנגלית)

* אוליביה ניוטון-ג'ון, באתר ספוטיפיי

* אוליביה ניוטון-ג'ון, באתר סאונדקלאוד (באנגלית)

* אוליביה ניוטון-ג'ון, באתר Last.fm (באנגלית)

* אוליביה ניוטון-ג'ון, באתר AllMusic (באנגלית)

* אוליביה ניוטון-ג'ון, באתר MusicBrainz (באנגלית)

* אוליביה ניוטון-ג'ון, באתר דיזר

* אוליביה ניוטון-ג'ון, באתר Yandex.Music (ברוסית)

* אוליביה ניוטון-ג'ון, באתר Discogs (באנגלית)

* אוליביה ניוטון-ג'ון, באתר Songkick (באנגלית)

* אוליביה ניוטון-ג'ון, באתר Genius

* אוליביה ניוטון-ג'ון, באתר SecondHandSongs

* אוליביה ניוטון-ג'ון, באתר בילבורד (באנגלית)

* אוליביה ניוטון-ג'ון, באתר טיידל (באנגלית)

* אוליביה ניוטון-ג'ון, באתר אמזון מיוזיק
* אוליביה ניוטון-ג'ון, ברשת החברתית אינסטגרם
* אתר המרכז לסרטן של אוליביה ניוטון-ג’ון
* כתבה בעיתון Women's Weekly, נובמבר 2007 (מאתר GAIA)
* מידע על אוליביה ניוטון-ג’ון באתר אוניברסיטת ויקטוריה
* טים טימן, טיימס, אוליביה ניוטון ג'ון: "נמשכתי לג'ון טרבולטה ב'גריז'", באתר nrg‏, 3 במרץ 2013
* אוליביה ניוטון-ג'ון, באתר "Find a Grave" (באנגלית)

הערות שוליים
------------

1. ↑  Ankit Pal, Google Doodle celebrates Max Born's 135th birthday: All you need to know, News Heads, ‏1 בנובמבר 2017
2. ↑  Merry Media News - TV News, Radio News, Showbiz News! - Olivia Newton-John on The Biography Channel
3. ↑  Ohh Sandy! - Olivia Newton-John : People.com
4. ↑  ציטוט מפזמון השיר: "Let's get physical... Let me hear your body talk"
5. ↑  רויטר (לוס אנג'לס), עם ננסי נגד סמים, חדשות, 18 במאי 1987
6. ↑  אתר The Great Walk to Beijing
7. ↑  ״חלק מהמשימה שלי״: אוליביה ניוטון ג’ון שוב חולה בסרטן, חן ליברמן באתר ערוץ עשר
8. ↑  Pedersen, Erik (August 8, 2022). Olivia Newton-John Dies: ‘Grease’ Star & Hitmaking ‘Physical’ Singer Was 73. Deadline Hollywood, retrieved August 8, 2022
9. ↑  Rock The Cradle | Show Cast, Episode Guides, Trailers, Aftershow & Previews | MTV
10. ↑  Newton-John marries באתר Seattletimes
11. ↑  Olivia Newton-John: Why My Wedding Was a Secret באתר המגזין People
12. ↑  Olivia Newton-John Marries John Easterling – Twice! באתר המגזין People

| בריטניהבריטניה הממלכה המאוחדת באירוויזיון |
| --- |
| 

|  |
| --- |
| 
* **1957**: פטרישיה ברדין (All)‏
* **~~1958~~**
* **1959**: פרל קאר & טדי ג'ונסון (Sing, Little Birdie)‏
* **1960**: בריאן ג'ונסון (Looking High, High, High)‏
* **1961**: האליסונים (Are You Sure?)‏
* **1962**: רוני קרול (Ring-A-Ding Girl)‏
* **1963**: רוני קרול (Say Wonderfull Things)‏
* **1964**: מאט מורנו (I Love The Little Things)‏
* **1965**: קת'י קירבי (I Belong)‏
* **1966**: קנת' מק'קלר (A Man Without Love)‏
* **1967**: סנדי שו (Puppet on a String)‏
* **1968**: קליף ריצ'רד (Congratulations)‏
* **1969**: לולו (Boom Bang-a-Bang)‏
* **1970**: מרי הופקין (Knock, Knock Who's There?)‏
* **1971**: קלודה רוג'רס (Jack in the Box)‏
* **1972**: The New Seekers‏ (Beg, Steal or Borrow)‏
* **1973**: קליף ריצ'רד (Power to All Our Friends)‏
* **1974**: אוליביה ניוטון-ג'ון (Long Live Love)‏
* **1975**: הצלליות (Let Me Be the One)‏
* **1976**: Brotherhood of Man‏ (Save Your Kisses for Me)‏
* **1977**: לינזי דה פול ומייק מורן (Rock Bottom)‏
* **1978**: קו-קו (The Bad Old Days)‏
* **1979**: בלאק לייס (Mary Ann)‏
* **1980**: פרימה דונה (Love Enough For Two)‏
* **1981**: באקס פיז (Making Your Mind Up)‏
* **1982**: ברדו (One Step Further)‏
* **1983**: Sweet Dreams‏ (I'm Never Giving Up)‏
* **1984**: בל והדבושנס (Love Games)‏
* **1985**: ויקי וואטסון (Love Is)‏
* **1986**: ריידר (Runner In The Night)‏
* **1987**: ריצ'רד פיבלס (Only the Night)‏
* **1988**: סקוט פיצג'רלד (Go)‏
* **1989**: לייב ריפורט (Why Do I Always Get It Wrong?)‏
* **1990**: אמה (Give a Little Love Back to the World)‏
* **1991**: סמנתה וומאק (A Message to Your Heart)‏
* **1992**: מייקל בול (One Step Out of Time)‏
* **1993**: סוניה (Better The Devil You Know)‏
* **1994**: פרנסיס רפאל ((Lonely Symphony (We Will Be Free)‏
* **1995**: Love City Groove‏ (Love City Groove)‏
* **1996**: ג'ינה ג'י (Ooh Uh… Just A Little Bit)‏
* **1997**: קתרינה והגלים (Love Shine a Light)‏
* **1998**: אימאני סאלים (Where Are You?)‏
* **1999**: Precious‏ (Say It Again)‏
* **2000**: ניקי פרנץ' (Don't Play That Song Again)‏
* **2001**: לינדזי דרקאס (No Dreams Impossible)‏
* **2002**: ג'סיקה גרליק (Come Back)‏
* **2003**: ג'מיני (Cry Baby)‏
* **2004**: ג'יימס פוקס (Hold On to Our Love)‏
* **2005**: ג'אווין היילטון (Touch My Fire)‏
* **2006**: דאז סמפסון (Teenage Life)‏
* **2007**: סקוץ' ((Flying The Flag (For You)‏
* **2008**: אנדי אברהם (Even If)‏
* **2009**: ג'ייד אוון (It's My Time)‏
* **2010**: ג'וש דובווי (That Sounds Good to Me)‏
* **2011**: בלו (I Can)‏
* **2012**: אנגלברט המפרדינק (Love Will Set You Free)‏
* **2013**: בוני טיילר (Believe In Me)‏
* **2014**: מולי סמיטן-דאונס (Children Of The Universe)‏
* **2015**: אלקטרו וולווט (Still in Love with You)‏
* **2016**: ג'ו וג'ייק (You're not alone)‏
* **2017**: לוסי ג'ונס (Never Give Up On You)‏
* **2018**: סורי (Storm)‏
* **2019**: מייקל רייס (Bigger than Us)‏
* **~~2020~~**: ג'יימס ניומן (My Last Breath)‏
* **2021**: ג'יימס ניומן (Embers)‏
* **2022**: סאם ריידר (Space Man)‏
* **2023**: מיי מולר (I Wrote a Song)‏
 |

 |

| פרס איגוד מוזיקת הקאנטרי לזמרת השנה |
| --- |
| 1967–1989 | לורטה לין (1967) ‏•‏‏ תמי ויינט (1968) ‏•‏‏ תמי ויינט (1969) ‏•‏‏ תמי ויינט (1970) ‏•‏‏ לין אנדרסון (1971) ‏•‏‏ לורטה לין (1972) ‏•‏‏ לורטה לין (1973) ‏•‏‏ אוליביה ניוטון-ג'ון (1974) ‏•‏‏ דולי פרטון (1975) ‏•‏‏ דולי פרטון (1976) ‏•‏‏ קריסטל גייל (1977) ‏•‏‏ קריסטל גייל (1978) ‏•‏‏ ברברה מנדרל (1979) ‏•‏‏ אמילו האריס (1980) ‏•‏‏ ברברה מנדרל (1981) ‏•‏‏ ג'ני פריקי (1982) ‏•‏‏ ג'ני פריקי (1983) ‏•‏‏ ריבה מקנטייר (1984) ‏•‏‏ ריבה מקנטייר (1985) ‏•‏‏ ריבה מקנטייר (1986) ‏•‏‏ ריבה מקנטייר (1987) ‏•‏‏ קיי טי אוסלין (1988) ‏•‏‏ קתי מתיאה (1989) |
| 1990–2009 | קתי מתיאה (1990) ‏•‏‏ טניה טאקר (1991) ‏•‏‏ מרי צ'ייפין קרפנטר (1992) ‏•‏‏ מרי צ'ייפין קרפנטר (1993) ‏•‏‏ פאם טיליס (1994) ‏•‏‏ אליסון קראוס (1995) ‏•‏‏ פטי לאבלס (1996) ‏•‏‏ טרישה יארווד (1997) ‏•‏‏ טרישה יארווד (1998) ‏•‏‏ מרטינה מק'ברייד (1999) ‏•‏‏ פיית' היל (2000) ‏•‏‏ לי אן וומאק (2001) ‏•‏‏ מרטינה מק'ברייד (2002) ‏•‏‏ מרטינה מק'ברייד (2003) ‏•‏‏ מרטינה מק'ברייד (2004) ‏•‏‏ גרטשן ווילסון (2005) ‏•‏‏ קארי אנדרווד (2006) ‏•‏‏ קארי אנדרווד (2007) ‏•‏‏ קארי אנדרווד (2008) ‏•‏‏ טיילור סוויפט (2009) |
| 2010–הווה | מירנדה למברט (2010) ‏•‏‏ מירנדה למברט (2011) ‏•‏‏ מירנדה למברט (2012) ‏•‏‏ מירנדה למברט (2013) ‏•‏‏ מירנדה למברט (2014) ‏•‏‏ מירנדה למברט (2015) ‏•‏‏ קארי אנדרווד (2016) ‏•‏‏ מירנדה למברט (2017) ‏•‏‏ קארי אנדרווד (2018) ‏•‏‏ קייסי מאסגרייבס (2019) ‏•‏‏ מארן מוריס (2020) ‏•‏‏ קרלי פירס (2021) ‏•‏‏ לייני ווילסון (2022) |

| פרס המוזיקה האמריקאית לאמנית הפופ/רוק האהובה ביותר |
| --- |
| 

|  |
| --- |
| הלן רדי (1974) • אוליביה ניוטון-ג'ון (1975-1977, 1983) • לינדה רונסטאדט (1978-1979) • דונה סאמר (1980) • ברברה סטרייסנד (1981) • פט בנאטר (1982-1984) • סינדי לאופר (1985) • טינה טרנר (1986) • ויטני יוסטון (1987-1989, 1994) • פאולה עבדול (1990, 1992) • ג'נט ג'קסון (1991, 2002) • מריה קארי (1993-1996) • אלאניס מוריסט (1997) • סלין דיון (1998-1999) • שאניה טוויין (2000) • פיית' היל (2001) • שריל קרואו (2003, 2004) • ג'ניפר לופז (2003) • גוון סטפאני (2005) • קלי קלרקסון (2006) • פרגי (2007) • ריהאנה (2008) • טיילור סוויפט (2009, 2013, 2018-2022) • ליידי גאגא (2010, 2017) • אדל (2011) • קייטי פרי (2012, 2014) • אריאנה גרנדה (2015) • סלינה גומז (2016) |

 |

| פרס המוזיקה האמריקאית לאמנית הקאנטרי האהובה ביותר |
| --- |
| 

|  |
| --- |
| לין אנדרסון (1974) ‏•‏‏ אוליביה ניוטון-ג'ון (1975) ‏•‏‏ אוליביה ניוטון-ג'ון (1976) ‏•‏‏ לורטה לין (1977) ‏•‏‏ לורטה לין (1978) ‏•‏‏ קריסטל גייל (1979) ‏•‏‏ קריסטל גייל (1980) ‏•‏‏ ברברה מנדרל (1981) ‏•‏‏ אן מארי (1982) ‏•‏‏ ברברה מנדרל (1983) ‏•‏‏ ברברה מנדרל (1984) ‏•‏‏ ברברה מנדרל (1985) ‏•‏‏ קריסטל גייל (1986) ‏•‏‏ ברברה מנדרל (1987) ‏•‏‏ ריבה מקנטייר (1988) ‏•‏‏ ריבה מקנטייר (1989) ‏•‏‏ ריבה מקנטייר (1990) ‏•‏‏ ריבה מקנטייר (1991) ‏•‏‏ ריבה מקנטייר (1992) ‏•‏‏ ריבה מקנטייר (1993) ‏•‏‏ ריבה מקנטייר (1994) ‏•‏‏ ריבה מקנטייר (1995) ‏•‏‏ ריבה מקנטייר (1996) ‏•‏‏ שאניה טוויין (1997) ‏•‏‏ ריבה מקנטייר (1998) ‏•‏‏ שאניה טוויין (1999) ‏•‏‏ שאניה טוויין (2000) ‏•‏‏ פיית' היל (2001) ‏•‏‏ פיית' היל (2002) ‏•‏‏ מרטינה מק'ברייד (2003) ‏•‏‏ פיית' היל (2003) ‏•‏‏ ריבה מקנטייר (2004) ‏•‏‏ גרטשן וילסון (2005) ‏•‏‏ פיית' היל (2006) ‏•‏‏ קארי אנדרווד (2007) ‏•‏‏ טיילור סוויפט (2008) ‏•‏‏ טיילור סוויפט (2009) ‏•‏‏ טיילור סוויפט (2010) ‏•‏‏ טיילור סוויפט (2011) ‏•‏‏ טיילור סוויפט (2012) ‏•‏‏ טיילור סוויפט (2013) ‏•‏‏ קארי אנדרווד (2014) ‏•‏‏ קארי אנדרווד (2015) ‏•‏‏ קארי אנדרווד (2016) ‏•‏‏ קארי אנדרווד (2017) ‏•‏‏ קארי אנדרווד (2018) ‏•‏‏ קארי אנדרווד (2019) ‏•‏‏ מארן מוריס (2020) ‏•‏‏ קארי אנדרווד (2021) ‏•‏‏ טיילור סוויפט (2022) |

 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007428872705171
* AWR: IMP0262b
* BIBSYS: 2135464
* BNE: XX846059
* BnF: cb138979391 (data)
* CANTIC: a11858576
* GND: 119500248
* ISNI: 0000 0001 1450 5120
* LCCN: n50006037
* MusicBrainz: 10ccb5d8-f9d5-4954-9441-3419b522a214
* NDL: 032206162
* NKC: xx0023623
* NLA: 35484396
* NLK: KAC2020M5189
* NLP: a0000001788250
* NSK: 000067833
* NTA: 070154236
* RERO: 02-A006485136
* SNAC: w6p6344p
* SUDOC: 074331531
* Trove: 524913
* VIAF: 85449059
* WorldCat: lccn-n50006037

 |